Ουίλφριντ Νέιπιερ

Ο Ουίλφριντ Φοξ Νέιπιερ O.F.M. (αγγ. Wilfrid Napier, γενν. 8 Μαρτίου 1941) είναι Νοτιοαφρικανός φραγκισκανός μοναχός και ιεράρχης της Καθολικής Εκκλησίας. Υπηρέτησε ως Αρχιεπίσκοπος του Ντέρμπαν από το 1992 έως το 2021 και είναι καρδινάλιος από το 2001. Διετέλεσε επίσκοπος του Kόκσταντ από το 1981 έως το 1992. 

 Βιογραφία 
Ο Νέιπιερ γεννήθηκε στις 8 Μαρτίου 1941 στο Ματατίελε της Νότιας Αφρικής. Εντάχθηκε στο φραγκισκανικό δόκιμο στη Κιλάρνεϊ προτού μεταβεί στο Κολέγιο του Αγίου Αντωνίου, στο Γκάλγουεϊ, για να σπουδάσει στο University College Galway (UCG). Αποφοίτησε το 1964 με πτυχίο Λατινικών και Αγγλικών. Σπούδασε επίσης στο Κολέγιο του Αγίου Αντωνίου των Ιρλανδών Φραγκισκανών στο Λεβέν, όπου απέκτησε μεταπτυχιακό στη φιλοσοφία και θεολογία από το Καθολικό Πανεπιστήμιο του Λεβέν στο Βέλγιο.

Χειροτονήθηκε ιερέας του Τάγματος των Φραγκισκανών στις 25 Ιουλίου 1970. Στις 15 Μαΐου 1978 διορίστηκε αποστολικός διαχειριστής (administrator) του Κοκσταντ και στις 29 Νοεμβρίου 1980 διορίστηκε επίσκοπος εκεί. Ως επισκοπικό σύνθημα επέλεξε τη φράση pax et bonum («ειρήνη και αγαθότητα»).

Στις 29 Μαρτίου 1992 διορίστηκε διάδοχος του Ντένις Χάρλεϋ (Denis Hurley) στη θέση του Αρχιεπισκόπου του Ντέρμπαν.

Στις αρχές της δεκαετίας του 1990, μαζί με άλλους εκκλησιαστικούς ηγέτες, συμμετείχε σε μεσολαβήσεις και διαπραγματεύσεις κατά την αναταραχή που προηγήθηκε των εκλογών του 1994 και ήταν παρών τον Σεπτέμβριο του 1991 κατά την υπογραφή του Ειρηνευτικού Συμφώνου. Διετέλεσε πρόεδρος της Συνόδου Καθολικών Επισκόπων Νοτίου Αφρικής την περίοδο 1987–94 και ξανά το 1999. Υπήρξε επίσης αποστολικός διαχειριστής του Ουμζιμκούλου από την 1η Αυγούστου 1994 έως τις 14 Μαρτίου 2009.

Tο 1995 έλαβε τιμητικό διδακτορικό στη Νομική από το University College Galway, το alma mater του.National University of Ireland, Galway profile of Wilfrid Cardinal Napier National University of Ireland, Galway report on Napier's elevation to the cardinalate

Ο Νέιπιερ είναι μέλος του Επισκοπικού Συμβουλίου της Διεθνούς Επιτροπής για τα Αγγλικά στη Λειτουργία (ICEL).

Ο πάπας Ιωάννης Παύλος Β΄ τον έκανε καρδινάλιο-ιερέα στις 21 Φεβρουαρίου 2001 και του ανέθεσε τον τιτουλάριο τίτλο της εκκλησίας San Francesco d’Assisi ad Acilia. Ήταν ένας από τους εκλέκτορες καρδιναλίους που συμμετείχαν στο κονκλάβιο του 2005, το οποίο εξέλεξε τον πάπα Βενέδικτο ΙΣΤ΄. Στις 21 Μαρτίου 2012, ο πάπας Βενέδικτος ΙΣΤ΄ τον όρισε μέλος του Ποντιφικού Συμβουλίου για την Ποιμαντική Φροντίδα των Εργαζομένων στον Τομέα της Υγείας.

Υπήρξε εκλέκτορας και στο κονκλάβιο του 2013 που εξέλεξε τον πάπα Φραγκίσκο. Καθώς πλησίαζε το κονκλάβιο, περιέγραψε τον εαυτό του ως «πολύ φοβισμένο»· πίστευε ότι υπήρχε «μεγαλύτερη πιθανότητα» ο επόμενος πάπας να μην είναι Ευρωπαίος και είπε ότι «το κέντρο βάρους της Εκκλησίας έχει επίσης μετατοπιστεί από το βορρά προς το νότο».

Ο πάπας Φραγκίσκος αποδέχθηκε την παραίτησή του από το αξίωμα του αρχιεπισκόπου του Ντέρμπαν στις 9 Ιουνίου 2021. Ο Νέιπιερ συνεχίζει ως αποστολικός διαχειριστής της αρχιεπισκοπής μέχρι την εγκατάσταση του διαδόχου του.

Έχει υπάρξει περιστασιακός συνεργάτης της νοτιοαφρικανικής καθολικής εφημερίδας The Southern Cross. Ο Νέιπιερ είναι υποστηρικτής της αγγλικής ποδοσφαιρικής ομάδας Μπέρνλι.

 Τοποθετήσεις 

 AIDS 
Τον Ιανουάριο του 2005, ο Νέιπιερ δήλωσε –σε σχόλια παρόμοια με εκείνα του πάπα Βενέδικτου ΙΣΤ΄– ότι τα κρατικά προγράμματα διανομής προφυλακτικών ήταν αναποτελεσματικά στον περιορισμό της εξάπλωσης του HIV. Αντίθετα, πρότεινε προγράμματα βασισμένα στην αρχή της εγκράτειας.

 Βατικανό και Αφρική 
Τον Οκτώβριο του 2003, ο καρδινάλιος Νέιπιερ δήλωσε ότι, σε κάποιο βαθμό, το Βατικανό δεν διαθέτει «επαρκή ευαισθησία απέναντι στις αφρικανικές εκκλησίες». Ανέφερε ότι τα ταξίδια του πάπα Ιωάννη Παύλου Β΄ στην Αφρική βοήθησαν, καθώς κάθε φορά που ερχόταν, οι αξιωματούχοι του Βατικανού αναγκάζονταν να μάθουν κάτι για την ήπειρο.

 Αμφιλεγόμενα σχόλια για την παιδοφιλία 
Στις 17 Μαρτίου 2013, σε συνέντευξή του στο BBC, ο Νέιπιερ είπε ότι «από την εμπειρία μου, η παιδοφιλία είναι στην πραγματικότητα μια ασθένεια, δεν είναι εγκληματική κατάσταση, είναι ασθένεια». Εξήγησε ότι δεν εννοούσε ότι δεν πρέπει να υπάρχει ποινική ευθύνη. Ανέφερε δύο ιερείς που γνώριζε, οι οποίοι κακοποιήθηκαν ως παιδιά και αργότερα έγιναν παιδόφιλοι, και είπε: «Μην μου πείτε ότι αυτοί οι άνθρωποι είναι ποινικά υπεύθυνοι όπως κάποιος που επιλέγει να κάνει κάτι τέτοιο. Δεν νομίζω ότι μπορείς να πάρεις τη θέση ότι αυτό το άτομο αξίζει να τιμωρηθεί. Ήταν και ο ίδιος κακοποιημένος.»Ο Μάικλ Γουόλς, βιογράφος του πάπα Ιωάννη Παύλου Β΄, δήλωσε ότι κάποτε αυτή ήταν η άποψη πολλών Καθολικών στις ΗΠΑ και το Ηνωμένο Βασίλειο. Η Μπάρμπαρα Ντόρις, μέλος της οργάνωσης Survivors Network of those Abused by Priests (Δίκτυο Επιζόντων απο αυτών που Κακοποιήθηκαν από Ιερείς) από το Σικάγο –και η ίδια θύμα ιερατικής κακοποίησης ως παιδί– είπε στο BBC: «Αν είναι ασθένεια, εντάξει, αλλά είναι επίσης έγκλημα και τα εγκλήματα τιμωρούνται, οι εγκληματίες λογοδοτούν για αυτό που έκαναν και κάνουν.»

Ο Νέιπιερ κατηγόρησε το BBC μετά τη μετάδοση, ότι ήταν «σκανδαλοθηρικό» και «του έβαζε λόγια στο στόμα». Πρόσθεσε: «Ήμουν ξεκάθαρος ότι η παιδοφιλία είναι έγκλημα και ότι εμείς ως Εκκλησία έχουμε ολόκληρη διαδικασία για να την αντιμετωπίζουμε.»

Ζήτησε συγγνώμη μέσω Twitter για τα σχόλιά του: «Ζητώ συγγνώμη από τα θύματα κακοποίησης που προσβλήθηκαν από την κακή διατύπωση της ανησυχίας μου για όλα τα θύματα κακοποίησης, συμπεριλαμβανομένων όσων κακοποιήθηκαν και έγιναν κακοποιητές.» Συμπλήρωσε: «Είναι η υπέρτατη ειρωνεία· επειδή έθεσα το ζήτημα του κακοποιημένου που έγινε κακοποιητής, κατηγορούμαι για έλλειψη ευαισθησίας απέναντι στα θύματα.»

 Κλιματική αλλαγή 
Τον Δεκέμβριο του 2011, ο Νέιπιερ επέκρινε τους ηγέτες του κόσμου για την αποτυχία τους να τηρήσουν τις δεσμεύσεις σχετικά με την κλιματική αλλαγή. Δήλωσε: «Εκφράζουμε τη δυσαρέσκειά μας για την τοπική και διεθνή πολιτική ηγεσία που απέτυχε να λάβει αποφασιστικά μέτρα για τις αλλαγές που απαιτούνται για την επιβίωση της ανθρωπότητας και της ζωής στη γη. Εμείς, ως θρησκευτική κοινότητα, απαιτούμε από τους πολιτικούς μας ηγέτες να τηρήσουν τις προηγούμενες δεσμεύσεις και να κινηθούν προς ηθικά υπεύθυνες θέσεις και πολιτικές.»

 Γάμος και οικογένεια 
Ο καρδινάλιος Νέιπιερ δήλωσε το 2015 ότι οι δύο πρόσφατες Σύνοδοι των Επισκόπων για τον γάμο και την οικογενειακή ζωή επέτρεψαν να υπάρξει «έντονη εστίαση στα προβλήματα και τις προκλήσεις που αντιμετωπίζει η οικογένεια», καλώντας την Εκκλησία να τις συνοδεύει σε περιόδους κρίσης. Πρόσθεσε ότι είναι σημαντικό να προσδιοριστεί συγκεκριμένα τι πρέπει να κάνουν τα παντρεμένα ζευγάρια για να ενισχύσουν τον συζυγικό τους δεσμό, γεγονός που θα τους επιτρέψει να κατανοήσουν καλύτερα πώς να ενδυναμώσουν τη ζωή της οικογένειάς τους.

 Κίνημα «Οι μαύρες ζωές έχουν αξία» 
Στις 28 Αυγούστου 2020, ο καρδινάλιος Νέιπιερ εξέφρασε κριτική για το κίνημα Black Lives Matter (οι μαύρες ζωές έχουν αξία), ισχυριζόμενος ότι έχει «καταληφθεί» λόγω θέσεων που εξέφρασε σχετικά με την οικογένεια και την άμβλωση, τις οποίες θεωρεί ότι υπονομεύουν τον αγώνα για φυλετική δικαιοσύνη. Έγραψε στο Twitter: «Ήρθε η ώρα να πούμε ειλικρινά τι πραγματικά εκπροσωπεί το BLM –την καταστροφή της παραδοσιακής οικογένειας– και τι πραγματικά κάνει –την καταστροφή περιουσιών, συμπεριλαμβανομένων θρησκευτικών κτιρίων και αντικειμένων!» και «Ένα ακόμη κρίσιμο τεστ για την αυθεντικότητα του κινήματος Black Lives Matter θα είναι η στάση του απέναντι στην Planned Parenthood που και τη βιομηχανία των αμβλώσεων!»

 Σημειώσεις 

 Παραπομπές 

 Εξωτερικοί σύνδεσμοι 


Κατηγορία:Νοτιοαφρικανοί καρδινάλιοι